Diari Oficial de la Generalitat Valenciana


Sumari del DOGV 3192, del 26-02-1998 (1998/1333)

ORDRE de 12 de febrer de 1998, de la Conselleria de Cultura, Educació i Ciència, per la qual es convoquen ajudes econòmiques destinades al manteniment dels gabinets psicopedagògics escolars dependents d'ajuntaments i mancomunitats de municipis de la comunitat valenciana per a l'exercici 1998.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3192

Data del DOGV
:   26-02-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/1333


Data del document
:   12-02-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 12 de febrer de 1998, de la Conselleria de Cultura, Educació i Ciència, per la qual es convoquen ajudes econòmiques destinades al manteniment dels gabinets psicopedagògics escolars dependents d'ajuntaments i mancomunitats de municipis de la comunitat valenciana per a l'exercici 1998. [1998/C1333]
  
Els gabinets psicopedagògics escolars autoritzats sostinguts per ajuntaments i mancomunitats són un element afavoridor de la millora qualitativa del sistema educatiu i complementen l'actuació sectorial dels serveis especialitzats d'orientació educativa, psicopedagògica i professional de la Conselleria de Cultura, Educació i Ciència, en les funcions d'orientació, avaluació i intervenció educativa i, en general, de suport al sistema escolar en els seus diferents nivells educatius.
  
El Decret 131/1994, de 5 de juliol, del Govern Valencià, va procedir a la regulació dels serveis especialitzats d'orientació educativa, psicopedagògica i professional en el marc general de la reforma educativa, establint com a àmbit d'actuació el dels centres docents sostinguts amb fons públics de la Comunitat Valenciana, que imparteixen els ensenyaments de règim general regulats per la Llei Orgànica 1/1990, de 3 d'octubre, d'Ordenació General del Sistema Educatiu. Així mateix, l'esmentat decret reconeix la necessitat de garantir l'optimació i la complementarietat dels diversos recursos psicopedagògics escolars, entre els quals els gabinets psicopedagògics autoritzats municipals o mancomunats tenen un paper de primer ordre, atés que contribueixen a complementar i, fins i tot, potenciar l'oferta d'atenció psicopedagògica provinent de la Conselleria de Cultura, Educació i Ciència.
  
La conveniència de mantenir el nivell de prestació de serveis que les corporacions locals despleguen en aquest sector en l'actualitat fa imprescindible la renovació de la tradicional convocatòria d'ajudes econòmiques destinades als ajuntaments i a les mancomunitats que disposen de gabinets psicopedagògics escolars, autoritzats per la Conselleria de Cultura, Educació i Ciència. D'acord amb la importància d'aquesta col·laboració desplegada per les corporacions locals, la Llei de Pressupostos de la Generalitat Valenciana per a 1998 ha previst l'existència d'una línia de subvenció destinada a donar cobertura a aquesta convocatòria.
  
Per tot això, en virtut de les facultats que em confereix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
La Conselleria de Cultura, Educació i Ciència, dins dels límits pressupostaris aprovats amb aquesta finalitat, concedirà ajudes adreçades al manteniment en 1998 dels gabinets psicopedagògics escolars, de titularitat d'ajuntaments o mancomunitats de municipis de la Comunitat Valenciana, sempre que el seu àmbit d'actuació es desplegue als centres docents sostinguts amb fons públics.
  
Segon
  
1. Les ajudes a què fa referència l'article anterior contribuiran al finançament parcial de les despeses corrents dels gabinets psicopedagògics escolars municipals o mancomunats durant l'exercici 1998.
  
2. L'import global màxim que podrà assignar-se, en concepte d'aquestes ajudes, serà de 590.561.983 de pessetes, i el pagament es realitzarà a càrrec de la línia de subvenció 4,10 de la secció, servei i programa 37.95.776.53 d'Ensenyament Primari de l'exercici 1998.
  
3. La quantitat que s'adjudique a cada corporació local, sumada a tots els altres ingressos que aquesta reba pel mateix concepte i exercici econòmic assenyalats, no podrà ser superior a les despeses que efectue l'entitat beneficiària per a l'esmentat servei durant 1998.
  
Tercer
  
S'aproven les bases per les quals es regeix aquesta convocatòria, incloses com a annex I en aquesta ordre, i també el model d'instància inclòs com a annex II i la resta d'annexos.
  
DISPOSICIONS FINALS
  
Primera
  
Delegar en la Direcció General de Centres Docents la facultat de concedir o denegar aquestes ajudes, alhora que autoritzar-la perquè dicte les resolucions i instruccions necessàries per al desplegament i execució d'aquesta ordre.
  
Segona
  
Contra aquesta ordre, que és definitiva en via administrativa, la persona interessada hi podrà interposar, després de la comunicació prèvia al conseller de Cultura, Educació i Ciència, un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors de l'endemà de la seua publicació, d'acord amb allò establit en l'article 58 de la Llei de la Jurisdicció Contenciosa Administrativa i sense perjudici que se'n puga interposar qualsevol altre que s'estime procedent.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 12 de Febrer de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
ANNEX I
  
Bases de la convocatòria
  
Primera. Concepte de la subvenció
  
1. Les ajudes s'atorgaran en concepte de subvenció per tal de contribuir parcialment al manteniment dels gabinets psicopedagògics escolars autoritzats de titularitat d'ajuntaments o mancomunitats de municipis.
  
2. Aquests gabinets hauran de:
  
- Estar autoritzats d'acord amb l'Ordre d'1 de març de 1990 (DOGV núm. 1.293, de 30 d'abril).
  
- Desplegar les funcions establides en l'article 3 del Decret 131/1994, de 5 de juliol (DOGV núm. 2.320, de 28 de juliol), del Govern Valencià, pel qual es regulen els serveis especialitzats d'orientació educativa, psicopedagògica i professional.
  
- Complir les instruccions i directrius que puga establir la Conselleria de Cultura, Educació i Ciència.
  
- Establir la necessària coordinació amb els serveis psicopedagògics escolars del sector.
  
Segona. Sol·licitants
  
1. Podran sol·licitar aquestes ajudes els ajuntaments o mancomunitats de municipis que gestionen o financen gabinets psicopedagògics escolars a l'àmbit de la Comunitat Valenciana.
  
2. No podran rebre subvenció per aquesta convocatòria els ajuntaments o les mancomunitats de municipis que es troben en algun dels casos següents:
  
a) Mancar d'autorització per al funcionament del gabinet psicopedagògic en el moment de l'acabament del termini de presentació de sol·licituds d'aquesta convocatòria.
  
b) No haver iniciat l'activitat del gabinet psicopedagògic abans de l'acabament del termini de presentació de sol·licituds d'aquesta convocatòria.
  
c) No haver presentat la justificació d'aquest mateix tipus d'ajudes en cas d'haver resultat beneficiaris en la convocatòria de l'any anterior.
  
d) Haver signat un conveni amb la Generalitat Valenciana per al finançament durant 1998 del gabinet psicopedagògic escolar municipal o mancomunat.
  
e) Quan la totalitat dels membres del gabinet psicopedagògic escolar no estiguen d'alta en el règim de la Seguretat Social que els corresponga, d'acord amb la normativa aplicable, tret del cas dels psicòlegs que exerceixen l'activitat per compte propi i l'hagen iniciada amb anterioritat al 10 de novembre de 1995.
  
Tercera. Formalització
  
1. Les sol·licituds s'hauran de formalitzar atenent el model que acompanya, com a annex II, aquesta convocatòria, i hauran d'anar adreçades a la direcció territorial de Cultura i Educació corresponent.
  
2. Les instàncies, amb els annexos i la documentació, es podran presentar a les direccions territorials de Cultura i Educació corresponents, o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de Correus corresponent haurà de fer-se en sobre obert per tal que l'exemplar destinat a la Conselleria de Cultura, Educació i Ciència siga segellat i datat pel funcionari abans de ser certificat.
  
3. El termini per a la presentació de les sol·licituds serà de 30 dies naturals, comptadors des de l'endemà de la publicació d'aquesta convocatòria en el Diari Oficial de la Generalitat Valenciana. L'incompliment d'aquest termini determinarà automàticament l'exclusió de la convocatòria.
  
D'acord amb la Instrucció 6/1996 de la Secretaria General de la Conselleria de Cultura, Educació i Ciència, de 10 de setembre de 1996, els terminis que finalitzen en dies que siguen inhàbils així com els dissabtes i els dies 24 i 31 de desembre, o qualsevol altre que reglamentàriament així es declare, s'entendran prorrogats fins al primer dia hàbil següent.
  
Quarta. Documentació
  
La sol·licitud haurà d'anar acompanyada de la documentació següent:
  
1. Certificat de l'acord del ple de la corporació o de l'acord de la comissió de govern en la qual s'incloga la sol·licitud d'ajuda que es pretén obtenir, a més del compromís de l'entitat local de:
  
- Sotmetre's a les actuacions de comprovació que efectue la Conselleria de Cultura, Educació i Ciència i a les de control financer que corresponen a la Intervenció General, en relació amb l'ajuda concedida.
  
- Actuar en coordinació amb la Conselleria de Cultura, Educació i Ciència pel que fa a la planificació general que aquesta elabore.
  
- Assegurar la participació del gabinet psicopedagògic municipal o mancomunat en les reunions de coordinació organitzades pel servei psicopedagògic escolar del corresponent sector i per la Inspecció educativa.
  
- Mantenir en funcionament el gabinet psicopedagògic escolar durant tot l'exercici 1998.
  
2. Certificat del secretari/tària de l'entitat local on conste l'existència, en els pressupostos de la corporació per a 1998, de quantitats consignades per al gabinet psicopedagògic escolar municipal o mancomunat, en què s'indiquen les partides, la denominació d'aquestes i la quantia de què consten, així com el compromís de l'entitat local de no disminuir ni anul·lar aquesta consignació.
  
3. En cas que la gestió del gabinet psicopedagògic es realitze per mitjà d'organismes autònoms, empreses públiques o altres ens de dret públic dependents de l'entitat local , caldrà aportar un certificat del secretari/tària de la corporació local on s'acredite la titularitat d'aquesta respecte d'aquells.
  
4. Pressupost previst d'ingressos i despeses per al funcionament del gabinet psicopedagògic escolar durant l'any 1998, segons el model inclòs com a annex II.a en aquesta ordre.
  
5. Certificació del secretari/tària de l'entitat local, en què conste la relació nominal de tots els membres adscrits al gabinet psicopedagògic escolar durant el curs 1997/98 i el fet que la totalitat d'aquests es troba d'alta en el règim de Seguretat Social que els correspon, tret del cas dels psicòlegs que exerceixen l'activitat per compte propi i l'hagen iniciada amb anterioritat al 10 de novembre de 1995. Aquest certificat s'haurà d'estendre segons el model inclòs com a annex II.b en aquesta ordre. Només es considerarà com a membre del gabinet psicopedagògic escolar aquell que preste atenció psicopedagògica, logopèdica o socioeducativa als centres docents sostinguts amb fons públics. En aquest sentit, no serà matèria subvencionable la prestació de serveis característics d'un equip social de base o altres serveis de naturalesa clínica o administrativa.
  
6. Fitxes individualitzades de la dedicació horària de tots els membres del gabinet psicopedagògic escolar, segons el model inclòs com a annex II.c en aquesta ordre.
  
7. Fotocòpia compulsada de tots els contractes (laborals o de serveis) realitzats i vigents durant el curs 1997/98, en què es facen constar les hores de contractació setmanal i, en cas de diferir-hi, les hores de dedicació al gabinet psicopedagògic escolar. En cas de personal funcionari o altre personal que manque de contracte escrit, caldrà aportar un certificat del secretari/tària de l'entitat local, acreditativa de les dades sol·licitades. Així mateix, serà exigible aquest certificat quan la jornada laboral actual del membre del gabinet diferisca de la que figurava en el contracte, per haver existit des d'aleshores modificacions en les condicions de treball.
  
8. Fitxa de manteniment de tercers, segons el model inclòs com a annex III en aquesta ordre. No caldrà aportar-la quan les dades bancàries on es vol rebre la subvenció ja consten en la Conselleria de Cultura, Educació i Ciència per haver rebut subvencions en convocatòries anteriors.
  
Tots els documents que s'aporten hauran de ser originals o fotocòpies compulsades.
  
Cinquena. Tramitació per les direccions territorials de Cultura i Educació
  
1. Si en el moment de la recepció de la instància i els documents en manca qualsevol, la direcció territorial de Cultura i Educació corresponent els reclamarà a l'entitat local, per correu certificat i amb justificant de recepció, i li concedirà un termini de 10 dies perquè puga aportar les dades o els documents no inclosos en l'expedient, en compliment de l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas que transcórrega el termini indicat i no s'hi presente la documentació exigida, l'expedient serà tramés, fent-hi constar aquesta incidència, a la Direcció General de Centres Docents, on s'arxivarà sense més tràmit i la institució sol·licitant quedarà exclosa d'aquesta convocatòria.
  
2. Una vegada complets els expedients, la inspecció educativa emetrà un informe, ajustat al model que serà tramés per la Direcció General de Centres Docents, sobre els punts següents:
  
- Comprovació de les dades aportades per la institució sol·licitant en la instància.
  
- Compliment dels requisits de la convocatòria per part del gabinet psicopedagògic escolar.
  
- Activitats dutes a terme per part del gabinet psicopedagògic escolar municipal o mancomunat per al desplegament de les funcions previstes en l'article 3 del Decret 131/1994, abans esmentat.
  
- Nombre de membres del gabinet psicopedagògic i titulació d'aquests.
  
- Participació en les activitats de coordinació amb el servei psicopedagògic escolar de sector i la Inspecció educativa.
  
- Nombre d'hores setmanals de dedicació dels membres del gabinet psicopedagògic escolar a activitats educatives adreçades als centres o a les tasques de preparació i seguiment d'aquestes activitats, segons la informació oferida per les fitxes individualitzades de dedicació horària i de la necessària confrontació de les dades oferides amb els equips directius dels centres docents atesos.
  
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, amb l'informe de la Inspecció Educativa, a fi que se'n faça la tramitació corresponent.
  
Sisena. Proposta de resolució
  
1. L'examen i la valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondran a una comissió composta per:
  
- Presidenta: la directora general de Centres Docents.
  
- Vocals:
  
· Un inspector o inspectora d'Educació designat/ada per la Secretaria General.
  
· Un director o directora d'un servei psicopedagògic escolar dependent de la Conselleria de Cultura, Educació i Ciència, designat/ada per la Direcció General de Centres Docents.
  
· Un o una representant de la Federació Valenciana de Municipis i Províncies.
  
· El cap de Secció d'Orientació Escolar de la Direcció General d'Ordenació i Innovació Educativa i Política Lingüística.
  
· Els o les caps de Secció de Centres de les direccions territorials de Cultura i Educació de les respectives províncies.
  
· El cap de la Secció de Règim de Subvencions de la Direcció General de Centres Docents. Aquest farà, a més, les funcions de secretari de la comissió.
  
En cas de vacant, absència, malaltia o qualsevol altra causa legal, el règim de suplències serà el següent:
  
- La presidenta de la comissió serà substituïda per la cap de la Unitat de Coordinació de Centres i Programes Educatius de la Direcció General de Centres Docents.
  
- El secretari de la comissió serà substituït per un altre funcionari o funcionària de la Direcció General de Centres Docents.
  
2. En allò no previst en l'anterior punt, la comissió ajustarà el seu funcionament al que s'estableix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
  
3. La comissió efectuarà la valoració dels expedients presentats i l'assignació de l'import de les ajudes previstes en aquesta ordre, tenint en compte les bases de la convocatòria i els criteris següents:
  
3.1 S'assignarà inicialment a tots els expedients admesos un mòdul mínim de 50.000 pessetes.
  
3.2 La dotació pressupostària restant es distribuirà atenent el barem i el procediment d'assignació assenyalats a continuació:
  
a) Compliment de les funcions generals establides per l'article 3 del Decret 131/1994, abans esmentat. L'incompliment d'aquestes funcions serà causa suficient per a la denegació de l'ajuda.
  
b) Nombre d'hores setmanals de dedicació a activitats educatives adreçades als centres o a les tasques de preparació i seguiment d'aquestes activitats per part dels membres del gabinet (NH).
  
c) Tipus de relació contractual mantinguda per l'entitat local o per organismes autònoms, empreses públiques o altres ens de dret públic dependents d'aquella amb els membres del gabinet psicopedagògic escolar (CPI), i aplicació dels coeficients de ponderació següents:
  
- Funcionari/ària o laboral indefinit/da 3
  
- Laboral fix/fixa o discontinu/tínua 2,5
  
- Laboral temporal 2
  
- Prestació de serveis 1
  
d) Nombre d'habitants de la localitat, segons les dades del padró municipal de 1996 (CPII), i aplicació dels coeficients de ponderació següents:
  
- Fins a 2.000 habitants 2
  
- De 2.001 a 10.000 habitants 1,5
  
- De 10.001 a 20.000 habitants 1,25
  
- Més de 20.000 habitants 1
  
En el cas de mancomunitats, el nombre d'habitants s'obtindrà amb la mitjana aritmètica dels municipis que respectivament les integren.
  
La conjugació d'aquests factors oferirà:
  
a) El mòdul municipal o mancomunal (MM), definit com el resultat de multiplicar el nombre total d'hores de dedicació dels membres del gabinet a activitats educatives adreçades als centres o a les tasques de preparació i seguiment d'aquestes activitats (NH), pels coeficients de ponderació referits al tipus de relació contractual (CPI) i al nombre d'habitants (CPII).
  
MM = NH x CPI x CPII
  
b) La unitat de subvenció (US) o quantitat resultant de dividir el crèdit disponible entre el sumatori de mòduls municipals o mancomunals.
  
US = Crèdit pressupostari/ MM1 + MM2 + .... + MMn
  
c) La subvenció (S) o quantitat que resulte de multiplicar la unitat de subvenció pel mòdul municipal o mancomunal.
  
S = MM x US
  
Cap ajuntament o mancomunitat de municipis no podrà rebre per aquesta convocatòria, en concepte d'ajuda econòmica pel manteniment durant 1998 del gabinet psicopedagògic escolar, una quantitat superior a la menor de les següents:
  
a) L'ajuda sol·licitada per l'entitat.
  
b) La diferència entre el total d'ingressos que tinga previst liquidar l'entitat i el total de despeses que tinga previst efectuar per al manteniment del gabinet durant tot l'exercici.
  
c) El 75% de les despeses totals previstes per l'entitat local per al manteniment del gabinet psicopedagògic escolar per a l'exercici 1998.
  
Quan la subvenció (S) resulte superior a la menor de les tres quantitats esmentades en l'apartat anterior, se li assignarà directament aquesta última al sol·licitant en qui concórrega la circumstància descrita. La quantitat sobrant es distribuirà aplicant els mateixos criteris de valoració entre els sol·licitants que encara no hagen arribat a aquells límits, i així succesivament, fins que no reste cap quantitat per repartir.
  
Setena. Resolució
  
1. Realitzada la proposta de la comissió sobre l'adjudicació de quantitats i la denegació de subvenció a les institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació del conseller de Cultura, Educació i Ciència, aquesta convocatòria.
  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.
  
2. La resolució a què fa referència aquesta base caldrà que siga dictada en el termini màxim de sis mesos comptadors des del dia de l'entrada en vigor d'aquesta ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.
  
Aquesta resolució serà publicada en el Diari Oficial de la Generalitat Valenciana amb l'especificació, entre altres aspectes, del termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos comptadors de la publicació de la resolució.
  
Vuitena. Règim de pagament de la subvenció
  
En virtut d'allò previst en l'article 47 bis del Text Refós de la Llei d'Hisenda Pública de la Generalitat Valenciana, les ajudes econòmiques d'aquesta convocatòria se satisfaran als ajuntaments o mancomunitats de municipis beneficiaris, d'acord amb el règim següent:
  
- Un 40% de la subvenció concedida, immediatament una vegada resolta la convocatòria.
  
- El 60% restant, quan el beneficiari justifique la totalitat de la subvenció en els termes establits en la base següent.
  
Novena. Justificació de la subvenció
  
1. Per a la percepció de la subvenció, els beneficiaris hauran de justificar, davant la Direcció General de Centres Docents, les despeses i la destinació d'aquestes al manteniment del gabinet psicopedagògic escolar en 1998.
  
2. La justificació de la subvenció concedida s'haurà de fer mitjançant la presentació d'un certificat de la secretaria o intervenció de l'entitat local, en què conste una relació detallada i comprensiva de la totalitat dels ingressos, despeses i obligacions generades pel funcionament del gabinet psicopedagògic escolar imputables a l'exercici 1998, així com el fet del depòsit i custòdia dels justificants originals en la intervenció i tresoreria de la corporació, a disposició de les comprovacions i requeriments que calguen per part dels òrgans gestors de la Conselleria de Cultura, Educació i Ciència.
  
En aquest certificat, es considerarà com a quantitat justificada la diferència entre les despeses efectivament realitzades i els ingressos liquidats per al funcionament del gabinet psicopedagògic fins al moment d'expedició de la certificació. A més, i en tot cas, d'acord amb allò establit pel penúltim paràgraf, lletra c, de la base sisena d'aquesta ordre, no es podrà reconéixer una subvenció superior al 75% de les despeses per al manteniment del gabinet psicopedagògic municipal o mancomunat corresponents a tot l'exercici 1998.
  
3. La justificació de la subvenció en els termes descrits en l'apartat 2 haurà de ser presentada fins al 30 de setembre de 1998.
  
Deu. Revocació o disminució de la subvenció
  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.
  
L'import de les subvencions mai no podrà ser d'una quantia que, aïlladament o conjunta amb subvencions o ajudes d'altres administracions públiques o amb altres ingressos provinents d'ens públics o privats, supere el cost de l'activitat que desenvoluparà el beneficiari.
  
2. Escaurà el reintegrament de les quantitats percebudes i l'exigència de l'interès de mora des del moment del pagament de la subvenció, en els casos següents:
  
2.1 Incompliment de l'obligació de justificació.
  
2.2 Obtenció de la subvenció sense complir les condicions requerides.
  
2.3 Incompliment de la finalitat per a la qual fou concedida la subvenció.
  
2.4 Incompliment de les condicions imposades als beneficiaris amb motiu de la concessió de la subvenció.
  
3. S'haurà de reintegrar la quantitat indegudament transferida o reduir totalment o parcial la subvenció aprovada, en qualsevol dels casos següents:
  
3.1 Quan el certificat aportat reflectisca que la diferència entre despeses efectivament realitzades i ingressos liquidats és inferior a la subvenció concedida.
  
3.2 Quan el certificat aportat reflectisca que la diferència entre les despeses totals i els ingressos totals corresponents a l'exercici complet és inferior a la subvenció concedida, encara que part de les dades econòmiques consignades en aquella documentació tindran caràcter de previsió.
  
3.3 Quan la subvenció concedida siga superior al 75% de les despeses totals corresponents a l'exercici 1998, consignades en el certificat.
  
3.4 Quan l'entitat beneficiària no haja mantingut en funcionament el gabinet psicopedagògic escolar durant tot l'any 1998. En aquest cas es reduirà la subvenció concedida atenent els mesos que aquest no haja estat efectivament funcionant.
  
3.5 Quan els documents aportats no reunisquen els requisits exigits en aquesta ordre, així com aquells altres a què obligue la normativa aplicable.
  
4. Igualment, en el supòsit previst en el paràgraf segon del punt 1 d'aquesta base, caldrà reintegrar la quantitat que resulte sobrant respecte al cost de l'activitat desplegada.
  
5. Així mateix, la no-presentació de la documentació assenyalada en la base novena d'aquesta ordre en el termini establit comportarà la pèrdua del dret del beneficiari a rebre la subvenció.
  
Onze. Altres possibles subvencions